પૂજ્યશ્રી સ્વામી ચિદાનંદજી મહારાજના પૂર્વાશ્રમનું નામ શ્રીધર રાવ હતું. તેમના પિતાશ્રીનું નામ શ્રીનિવાસ રાવ અને માતુશ્રીનું નામ શ્રીમતી સરોજિનીદેવી હતું. તેમનું પ્રાક્ટ્ય ૨૪ સપ્ટેમ્બર, ૧૯૧૬ના રોજ થયું હતું. તેઓશ્રી તેમના માતા-પિતાનાં પાંચ સંતાનોમાં બીજું સંતાન અને પુત્રોમાં તેઓ જ્યેષ્ઠ પુત્ર હતા. આદરણીય શ્રીનિવાસ રાવ સમૃદ્ધ જમીનદાર હતા. તદુપરાંત દક્ષિણ ભારતમાં અનેક ગામડાંઓ, વિશાળ જમીન અને રાજસી ભવનોના સ્વામી હતા. સુશ્રી સરોજિનીદેવી એક આદર્શ ભારતીય માતા હતાં અને પોતાની સાધુતા માટે પ્રસિદ્ધ હતાં.